**IV. UTILIZAREA TERENURILOR**

**IV.1. Stare şi tendinţe**

***IV.1.1. Repartiţia terenurilor pe categorii de acoperire/ utilizare***

Ocuparea şi utilizarea terenurilor este în strânsă interdependenţă cu unităţile de relief din judeţul Suceava. Relieful judeţului Suceava se caracterizează printr-o mare varietate şi bogăţie a formelor: munţi, depresiuni intramontane, dealuri, podişuri, văi terasate şi lunci, cu o diferenţă de nivel între cotele extreme de 1875 m (de la 225 m la Dolhasca, în albia râului Siret, la 2100 m în Munţii Călimani – Vf. Pietrosu).

Suprafaţa judeţului se împarte pe formele de relief astfel:

- zona de munte 53%;

- zona de podiş 30%;

- zona de luncă 17%.

Tabel IV.1.1.1.Repartiţia terenurilor pe categorii de acoperire/utilizare în anul 2016

în judeţul Suceava (*sursa: Direcţia Judeţeană de Statistică Suceava, 2017*)

|  |  |  |
| --- | --- | --- |
| **Categoria de acoperire/ utilizare** | **Suprafaţa** | |
| **ha** | **%** |
| Terenuri agricole,din care: | 354.820 | 41,50 *din care*: |
| - Teren arabil | 180.451 | *21,1* |
| - Păşuni | 93.052 | *10,9* |
| - Fâneţe | 78.404 | *9,2* |
| - Vii şi pepiniere viticole | 0 | *-* |
| - Livezi şi pepiniere pomicole | 2.913 | *0,3* |
| Păduri şi altă vegetaţie forestieră | 441.965 | 51,7 |
| Ape şi bălţi | 12.273 | 1,4 |
| Construcţii | 20.939 | 2,4 |
| Căi de comunicaţie şi căi ferate | 8.267 | 1,0 |
| Terenuri degradate şi neproductive | 17.037 | 2,0 |
| **TOTAL** | **855.301** | **100** |

|  |  |
| --- | --- |
| Fig. IV.1.1.1 Repartiţia fondului funciar pe categorii de folosinţe în anul 2016 în jud. Suceava (% din suprafaţa totală) | Fig. IV.1.1.2 Repartiţia terenurilor agricole pe tipuri de folosinţe în anul, în jud. Suceava  (% din suprafaţa agricolă totală) |
| (*sursa: Direcţia Judeţeană de Statistică Suceava, 2017*) | |
|  |  |
|  | |

***IV.1.2. Tendinţe privind schimbarea destinaţiei utilizării terenurilor***

Tendinţele înregistrate în perioada 2012-2016 privind schimbarea destinaţiei utilizării terenurilor în judeţul Suceava (vezi), sunt prezentate în tabelul IV.1.2.1 şi fig. IV.1.2.1 și IV.1.2.2.

Tabel IV.1.2.1 Fondul funciar după modul de folosinţă în jud. Suceava,

în perioada 2012- 2016 (*sursa: Direcţia Judeţeană de Statistică Suceava, 2017*)

|  |  |  |  |  |  |  |  |
| --- | --- | --- | --- | --- | --- | --- | --- |
| **Categoria de acoperire** | **Suprafaţa (ha)** | | | | | **Schimbări în acoperirea/ utiliz. terenurilor în perioada**  **2012-2016** | |
| **2012** | **2013** | **2014** | **2015** | **2016** | **ha** | **% din anul 2012** |
| **TOTAL** | **855350** | **855350** | **855350** | **855301** | **855301** | **-49** | **-0,006** |
| **Terenuri agricole total,** din care: | 347805 | 346762 | 347632 | 354821 | 354820 | **7015** | **2,02** |
| *Teren arabil* | 180372 | 179495 | 179954 | 180455 | 180451 | 79 | 0,04 |
| *Păşuni* | 90570 | 90367 | 90512 | 93107 | 93052 | 2482 | 2,74 |
| *Fâneţe* | 74053 | 73897 | 74179 | 78407 | 78404 | 4351 | 5,88 |
| *Vii şi pepiniere viticole* | 0 | 0 | 0 | 0 | 0 | 0 | 0 |
| *Livezi şi pepiniere pomicole* | 2810 | 3003 | 2987 | 2852 | 2913 | 103 | 3,67 |
| **Terenuri neagricole total**, din care: | 507545 | 508588 | 507718 | 500480 | 500481 | **-7064** | **-1,39** |
| *Păduri şi altă vegetaţie forestieră* | 453791 | 454531 | 453661 | 446773 | 441965 | -11826 | -2,61 |
| *Ape şi bălţi* | 12232 | 12232 | 12232 | 11390 | 12273 | 41 | 0,34 |
| *Construcţii* | 19155 | 19405 | 19405 | 19858 | 20939 | 1784 | 9,31 |
| *Căi de comunicaţie şi căi ferate* | 8313 | 8292 | 8293 | 8956 | 8267 | -46 | -0,55 |
| *Terenuri degradate şi neproductive* | 14054 | 14127 | 14127 | 13503 | 17037 | 2983 | 21,23 |

|  |  |
| --- | --- |
| Fig. IV.1.2.1. Schimbări în acoperirea/utilizarea terenurilor, în perioada 2012-2016 (%) | Fig. IV.1.2.2. Schimbări în acoperirea/utilizarea terenurilor agricole, în perioada 2012-2016 (%) |
| *(sursa: Direcţia Judeţeană de Statistică Suceava, 2017)* | |
|  |  |

**IV.2. Impactul schimbării utilizării terenurilor asupra mediului**

***IV.2.1. Impactul schimbării utilizării terenurilor asupra terenurilor agricole***

Aşa cum se constată din tabelul IV.1.2.1. şi fig. IV.1.2.1, în perioada 2012-2016, a crescut cu cca. 2% suprafața ocupată de terenuri agricole.

***IV.2.2. Impactul schimbării utilizării terenurilor asupra habitatelor***

|  |
| --- |
| **Cod indicator România**: RO 44  **Cod indicator AEM:** SEBI 13  **DENUMIRE:** FRAGMENTAREA AREALELOR NATURALE ŞI SEMI-NATURALE  **DEFINIȚIE:** Indicatorul arată diferențe în media suprafețelor naturale și semi-naturale, bazându-se pe hărți de acoperire a terenului realizate prin interpretarea imaginilor satelitare. Indicatorul este destinat să abordeze problema integrității ecosistemelor prin furnizarea unei “măsuri” de dezintegrare a terenurilor de pe întreaga suprafață a României. |

Modul de utilizare a terenurilor s-a schimbat substanțial în ultimul secol. Schimbările au afectat suprafețele arealelor naturale și semi-naturale, crescând în acest mod gradul de fragmentare a arealelor naturale și semi-naturale.

Fragmentarea arealelor naturale şi semi-naturale este un indicator de mediu care oferă informații cu privire la evoluția suprafețelor arealelor naturale și semi-naturale la nivel paneuropean, calculând valorile derivate din hărțile de acoperire a terenurilor. Acestea provin din imagini satelitare cu proprietăți spectrale. Este folosită baza de date Corine Land Cover, care se bazează pe 44 de clase de acoperire a terenului, din care 26 sunt considerate ca naturale și semi-naturale pentru scopul acestui indicator. Acestea sunt grupate în păduri, pășuni, mozaicuri agricole, suprafețe semi-naturale, ape interioare și zone umede.

Sub aspectul biodiversității, indicatorul este relevant deoarece indică schimbările în suprafațele arealelor naturale și semi-naturale pentru orice tip de ecosistem. Dacă suprafața arealului scade într-un mod semnificativ, aceasta va avea o influență negativă asupra tipurilor de habitate și a speciilor dependente de aceste tipuri de habitate.

Pe lângă fenomenul de distrugere integrală a habitatelor, apare şi cel de pulverizare prin drumuri, terenuri agricole, medii urbane ori construcţii. Fragmentarea habitatelor este procesul prin care o suprafaţă mare şi continuă a unui habitat este divizată în două sau mai multe fragmente.

Cauza principală a fragmentării arealelor naturale și seminaturale este reprezentată de conversia terenurilor în scopul dezvoltării infrastructurii urbane, industriale, agricole, turistice sau transport, aceasta reprezentând cauza principală a pierderii de biodiversitate, ducând la degradarea, distrugerea şi fragmentarea habitatelor şi implicit la declinul populaţiilor naturale. O altă cauză a fragmentării este generată de către procesul de extindere şi dezvoltare a aşezărilor umane. Fragmentarea habitatelor apare şi atunci când există aglomerări mari de locuinţe, dar şi în cazul celor izolate, datorită construcţiei suplimentare de căi de acces şi utilităţi. Construirea haotică, fără respectarea unei stategii de urbanism coerentă şi consecventă conduce la utilizarea nejudicioasă a zonelor destinate pentru construcţii si extinderea acestora în detrimentul celor naturale.

Dezvoltarea urbană necontrolată, periurbanizarea şi transferul de populaţie din mediul rural, însoţite de distrugerea ecosistemelor din zonele urbane (diminuarea spaţiilor verzi, construcţii pe spaţiile verzi, tăierea arborilor, distrugerea cuiburilor etc.) şi de măsuri insuficiente pentru colectarea şi tratarea corespunzătoare a deşeurilor şi a apelor uzate au efecte negative considerabile, atât asupra biodiversităţii, cât şi asupra calităţii vieţii[[1]](#footnote-1).

Fig. IV.2.2.1.Conversia pădurilor - suprafețe de pădure convertite în alte categorii de terenuri

(*Sursa: Garda Forestieră Suceava*)

**IV.3. Factorii determinanţi ai schimbării utilizării terenurilor**

***IV.3.1. Modificarea densităţii populaţiei***

Modificarea populaţiei urbane în perioada 2012 - 2017, conform datelor statistice judeţene, precum şi evoluţia densităţii populaţiei din judeţul Suceava în aceeaşi perioadă, sunt prezentate în graficele de mai jos.

Fig. IV.3.1.1 Modificarea populaţiei urbane din judeţul Suceava,

în perioada 2013-2017 (*sursa: Anuarul Statistic al judeţului Suceava - 2017*)

*Notă: Populaţia urbană a judeţului la 1 iulie a fiecărui an. Pe anii 2016 și 2017 datele sunt provizorii.*

Din fig. IV.3.1.1. se constată că în perioada 2014-2017, populaţia urbană a judeţului a urmat un trend ascendent.

***IV.3.2. Expansiunea urbană***

|  |
| --- |
| **Cod indicator România**: RO 14  **Cod indicator AEM:** CSI 14  **DENUMIRE:** OCUPAREA TERENULUI  **DEFINIȚIE:** Indicatorul prezintă schimbarea cantitativă a ocupării terenurilor agricole, împădurite, semi-naturale şi naturale prin expansiunea terenurilor urbane şi artificiale. Include zonele impermeabilizate de construcţii şi infrastructură urbană, precum şi spaţiile verzi urbane, complexele sportive şi de recreere umane. |

La nivelul anului 2016, suprafaţa fondului funciar al județului a fost acoperită cu categoriile de folosinţă a terenurilor, conform datelor din tabelul IV.1.1.1 și figura IV.1.1.1.

Terenurile sunt o resursă finită, iar modul în care sunt exploatate reprezintă unul dintre principalii factori determinanţi ai schimbărilor de mediu, cu impact semnificativ asupra calităţii vieţii şi a ecosistemelor, precum şi asupra gestionării infrastructurii.

Utilizarea terenurilor este determinată de o serie de factori importanţi:

* creşterea cererii pentru spaţii de locuit/persoană;
* legătura dintre activitatea economică, creşterea mobilităţii şi creşterea infrastructurii de transport care conduce la absorbţia de teren în zona urbană;
* creşterea cererii pentru spaţii de recreere şi petrecerea timpului liber.

Impactul urbanizării depinde de suprafaţa de teren ocupată şi de intensitatea de utilizare a terenurilor, de exemplu, gradul de impermeabilizare al solului şi densitatea populatiei. Ocuparea terenului prin extinderea urbană şi a infrastructurii respective este, în general, ireversibilă şi conduce la impermeabilizarea solului ca urmare a acoperirii terenurilor cu locuinţe, drumuri şi alte lucrări de construcţii. Ocuparea terenurilor urbane consumă cea mai mare parte din suprafaţa terenurilor agricole, şi reduce spaţiul pentru habitate şi ecosisteme care furnizează servicii importante, cum ar fi reglarea echilibrului apei şi protecţia împotriva inundaţiilor. Terenurile ocupate de suprafeţele construite şi infrastructura densă conectează aşezările umane şi fragmentează peisajele. Acest lucru fiind, de asemenea, o sursă importantă de poluare a apei, solului şi a aerului.

În plus, densitatea scăzută a populaţiei - un rezultat al extinderii urbane - necesită mai multă energie pentru transport şi încălzire sau răcire. Consecinţele stilului de viaţă urbană, cum ar fi poluarea aerului, zgomotul, emisiile de gaze cu efect de seră şi impactul asupra serviciilor ecosistemelor, se fac simţite în zonele urbane, precum şi în regiunile învecinate ale acestora.

Schimbarea cantitativă a terenurilor agricole, împădurite, naturale şi seminaturale ocupate prin dezvoltarea urbană şi altor zone artificiale. Acestea includ zonele impermeabilizate de construţii şi infrastructură urbană, precum şi spaţiile verzi urbane, complexele sportive şi de recreere. Principalii factori determinanţi în ocuparea terenurilor sunt grupaţi în procese ce rezultă din extinderea:

* locuinţelor, serviciilor şi spaţiilor de recreere;
* zonelor industriale şi comerciale;
* reţelelor de transport şi infrastructurii;
* minelor, carierelor şi depozitelor de deşeuri neamenajate;
* şantierelor de construcţii. [[2]](#footnote-2)

**IV.4. Prognoze şi acţiuni întreprinse privind utilizarea terenurilor**

În perspectiva dezvoltării durabile, spaţiul geografic amenajat şi locuit – cuprinzând elemente fizice naturale şi antropice dar şi elemente instituţionale şi culturale – reprezintă un complex funcţional care susţine calitatea vieţii populaţiei şi reprezintă acea parte a avuţiei naţionale de care beneficiază toţi cetăţenii.

Obiectivul de a realiza coeziunea teritorială a Uniunii Europene este prezent în Tratatul de Reformă de la Lisabona (13 decembrie 2007) şi a căpătat treptat contur în documentele adoptate la nivel ministerial încă 1983, cu o sistematizare mai precisă în Carta de la Leipzig (mai 2007). Coeziunea teritorială presupune adecvarea resurselor teritoriului (naturale şi antropice) la necesităţile dezvoltării socio-economice în vederea eliminării disparităţilor şi disfuncţionalităţilor între diferite unităţi spaţiale în condiţiile păstrării diversităţii naturale şi culturale a regiunilor.

Aşezările umane, ca subsistem al teritoriului locuit, reprezintă spaţiul unde problemele economice, sociale şi de mediu trebuie coordonate la scări spaţiale diferite, instrumentele de implementare fiind amenajarea teritoriului şi urbanismul. Teritoriul, înţeles ca spaţiu geografic locuit, include elemente fizice naturale şi antropice, dar şi elemente instituţionale şi culturale, toate integrate într-un complex funcţional al cărui principal scop şi resursă îl reprezintă populaţia umană. Aşezarea umană ca entitate funcţională, fizică, instituţională şi culturală reprezintă cadrul de asigurare a unui cât mai înalt nivel al calităţii vieţii. Aşezările umane trebuie privite în calitate de consumatoare de resurse dar şi de generatoare de bunăstare şi potenţială resursă de creativitate, în special în mediul urban.

Amenajarea teritoriului are un caracter predominant strategic, stabilind direcţiile de dezvoltare în profil spaţial, care se determină pe baza analizelor multidisciplinare şi a sintezelor interdisciplinare. Documentele care rezultă din acest proces au un caracter atât tehnic, prin coordonările spaţiale pe principiul maximalizării sinergiilor potenţiale ale dezvoltării sectoriale în teritoriu cât şi legal, având în vedere că, după aprobarea documentaţiilor, acestea devin norme de dezvoltare spaţială pentru teritoriul respectiv.

Aspectele tehnice, legale şi politice integrate în planurile aprobate de amenajare a teritoriului constituie elemente care fundamentează planurile regionale de dezvoltare şi constituie expresia coordonată spaţial şi temporal a politicilor de dezvoltare.

În condiţiile specifice ale României, clarificarea regimului juridic al proprietăţii asupra terenurilor – fie intravilane (construibile), fie extravilane (preponderent agricole, silvice sau perimetre naturale protejate) – printr-un sistem cadastral adecvat reprezintă obiectul principal al dezvoltării teritoriale sănătoase şi precede stabilirea regimului tehnic şi economic prin documentaţii de urbanism[[3]](#footnote-3).

1. Ghid de elaborare a Raportului anual privind starea mediului conform cerinţelor SOER *- Indicator RO 44 ,,Fragmentarea arealelor naturale și semi-naturale’’*

   |  |
   | --- |
   |  |

   [↑](#footnote-ref-1)
2. Ghid de elaborare a Raportului anual privind starea mediului conform cerinţelor SOER *– Indicator RO 14 ,,Ocuparea terenurilor’’* [↑](#footnote-ref-2)
3. Strategia Naţională pentru Dezvoltarea Durabilă a României Orizonturi 2013 – 2020 – 2030 [↑](#footnote-ref-3)